សេចក្តីប្រកាសព័ត៌មាន

 នៅថ្ងៃទី ០៦ ខែសីហា ឆ្នាំ២០២២ ​នៅវិមានសន្តិភាព **សម្តេចអគ្គមហាសេនាបតីតេជោ ហ៊ុន សែន**  នាយករដ្ឋមន្រ្តីនៃព្រះរាជាណាចក្រកម្ពុជា នឹងអញ្ជើញធ្វើជាអធិបតីដ៏ខ្ពង់ខ្ពស់ក្នុងពិធីចុះហត្ថលេខាលើ៖

១- លិខិតប្តូរសារ និងឯកសារពាក់ព័ន្ធ ស្តីពីការផ្តល់ឥណទានសម្បទានប្រាក់យ៉េនដែលមានទឹកប្រាក់ចំនួន៤១.៣៨៨.០០០.០០០ ​យ៉េន សម្រាប់​ការអនុវត្តគម្រោងអភិវឌ្ឍន៍ចំណតផែកុងតឺន័រថ្មីនៅកំពង់ផែក្រុងព្រះសីហនុជំហានទី១ រវាងឯកឧត្ដម​ **ប្រាក់ សុខុន** ឧបនាយក​រដ្ឋមន្ត្រី រដ្ឋមន្ត្រី​ការបរទេស និង​សហប្រតិបត្តិការ​អន្តរជាតិនៃ​ព្រះ​រាជាណាចក្រ ​កម្ពុជា និង​ឯកឧត្ដម **ហាយ៉ាហ្ស៊ី យ៉ូហ្ស៊ីម៉ាសា (HAYASHI Yoshimasa)** រដ្ឋមន្ត្រីការបរទេស ជប៉ុន។

២- កិច្ចព្រមព្រៀងឥណទានសម្បទានសម្រាប់គម្រោងខាងលើ រវាងឯកឧត្តម **ហែម វណ្ណឌី** រដ្ឋលេខាធិការក្រសួងសេដ្ឋកិច្ច និង​ហិរញ្ញវត្ថុ និងលោកស្រី **កាមេ ហារឹកុ** ប្រធានតំណាង JICA ប្រចាំកម្ពុជា។

 ឥណទានសម្បទាននេះ នឹងរួមចំណែកយ៉ាងសំខាន់ដល់ការពង្រីក និងធ្វើទំនើបកម្មកំពង់ផែស្វយ័តក្រុងព្រះសីហនុ និងដើម្បី​ប្រែក្លាយកំពង់ផែនេះទៅជាកំពង់ផែទឹកជ្រៅស្នូលសម្រាប់ប្រទេសកម្ពុជា និងក្នុងតំបន់​ ស្របតាមការប្តេជ្ញាចិត្តរបស់នាយករដ្ឋមន្ត្រីនៃប្រទេសទាំងពីរកាលពីដើមឆ្នាំនេះ។

 នៅមុនពិធីចុះហត្ថលេខា​ ឯកឧត្ដម **ហាយ៉ាហ្ស៊ី យ៉ូហ្ស៊ីម៉ាសា​**នឹងអញ្ជើញចូលជួបសម្ដែងការគួរសមចំពោះ​**សម្តេចតេជោនាយករដ្ឋមន្រ្តី ហ៊ុន សែន**៕

 រាជធានីភ្នំពេញ ថ្ងៃទី ​​០៥ ខែសីហា ឆ្នាំ២០២២

 អ្នកនាំពាក្យក្រសួងការបរទេស និងសហប្រតិបត្តិការអន្តរជាតិ

 ជុំ សុន្ទរី